《题李文石校经图小影》
清代·吴保清

人生任天机，至理靡不通。静观群动息，冰雪澄其胸。

读书观大群，精力穿苍穹。久之神悟澈，运用嘻无穷。

玉溪学獭祭，彭城工雕龙。挦扯章句间，毋乃愧称雄。

君负奇特才，矫若挺长松。弱龄破万卷，谈笑座生风。

摇笔起山岳，突兀撑晴空。业邃勤自韬，随意图其踪。

有画不必展，有书姑弗攻。卷石可徙倚，草色方青葱。

顺时适至性，怀抱方惺忪。仿佛王逸少，啸傲会稽东。

又如诸葛子，抱膝吟隆中。或方黄叔度，或拟郭林宗。

我独摅臆断，纯仁忠彦同。会心不在远，相对双梧桐。

作者简介：吴保清，字梓珊，嘉兴人。官河南知县。